CELEX: 62019TN0793
Language: mt
Date: 2019-11-15 00:00:00
Title: Kawża T-793/19: Rikors ippreżentat fil-15 ta’ Novembru 2019 – Tirreno Power vs Il-Kummissjoni

13.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 10/51
            
         
      Rikors ippreżentat fil-15 ta’ Novembru 2019 – Tirreno Power vs Il-Kummissjoni
      (Kawża T-793/19)
      (2020/C 10/62)
      Lingwa tal-kawża: it-Taljan
      
         Partijiet
      
      
         Rikorrenti: Tirreno Power SpA (Ruma, l-Italja) (rappreżentanti: A. Clarizia, T. Ferrario, M. Vasari, P. Ziotti u M. Pagliarulo, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata li permezz tagħha l-Kummissjoni ddeċidiet li ma tqajjimx oġġezzjonijiet fil-konfront tal-“Emenda tal-mekkaniżmu għar-remunerazzjoni tad-disponibbilta ta’ riżorsi għall-adegwatezza. Introduzzjoni ta’ rekwiżiti ambjentali”, Għajnuna mill-Istat SA.53821 (2019/N);
               
            
                  —
               
               
                  tikkundanna lill-konvenuta għall-ispejjeż tal-kawża sostnuti mir-rikorrenti.
               
            
         Motivi u argumenti prinċipali
      
      Permezz tar-rikors tagħha, ir-rikorrenti titlob l-annullament tad-Deċiżjoni C(2019) 4509 tal-14 ta’ Ġunju 2019 li biha l-Kummissjoni Ewropea, wara li ġiet innotifikata mill-Istat Taljan dwar l-emenda tal-mekkaniżmu għar-remunerazzjoni tad-disponibbilta ta’ kapaċità produttiva ta’ enerġija elettrika (“is-suq tal-kapaċità”), li kien ġie awtorizzat bid-Deċiżjoni C(2018) 617 tas-7 ta’ Frar 2018 u li għadu ma ġiex implimentat, iddeċidiet li ma tqajjimx oġġezzjonijiet fil-konfront tal-miżura l-ġdida notifikata, billi qieset li hija kompatibbli mas-suq intern fis-sens tal-Artikolu 107(3)(c) TFUE, u dan mingħajr ma wettqet evalwazzjoni adegwata tal-emendi introdotti fir-rigward tal-miżura preċedentement awtorizzata.
      Insostenn tar-rikors tagħha, ir-rikorrenti tressaq żewġ motivi.
      
                  1.
               
               
                  L-ewwel motiv huwa bbażat fuq ksur tad-drittijiet proċedurali tar-rikorrenti taħt l-Artikolu 108(2) TFUE, sa fejn ma ġietx mistiedna – fil-kuntest ta’ proċedura ta’ investigazzjoni formali li, f’dan il-każ, ma nbdietx – sabiex tippreżenta l-osservazzjonijiet tagħha dwar l-intenzjoni li tiġi estiża l-portata tal-parteċipanti fis-suq tal-kapaċità, billi l-kunċett ta’ “kapaċità ġdida” jiġi estiż b’mod li, flimkien mal-unitajiet ta’ produzzjoni ġodda li fir-rigward tagħhom diġà nħarġu l-awtorizzazzjonijiet kollha għall-ħolqien u għall-operat tal-impjanti, ikopri wkoll l-unitajiet ta’ produzzjoni ġodda li għadhom biss bdew il-proċeduri amministrattivi għall-awtorizzazzjoni rispettiva.
                  
                              —
                           
                           
                              F’dan ir-rigward, ir-rikorrenti ssostni li d-deċiżjoni hija milquta minn assenza manifesta ta’ investigazzjoni u minn ksur tal-prinċipju ta’ proporzjonalità sa fejn il-Kummissjoni ma evalwatx b’mod adegwat l-effetti ta’ tali emenda għall-iskema approvata fl-2018 fuq l-attività tal-impjanti eżistenti.
                           
                        
            
                  2.
               
               
                  It-tieni motiv huwa bbażat fuq assenza ta’ investigazzjoni u fuq assenza ta’ motivazzjoni tal-att.
                  
                              —
                           
                           
                              F’dan ir-rigward, ir-rikorrenti ssostni li l-Kummissjoni naqset milli twettaq kwalunkwe eżami fuq aspetti ulterjuri tal-iskema notifikata li jemendaw l-iskema preċedentement awtorizzata, aspetti dawn li għandhom impatt kunsiderevoli fuq is-sistema u li jolqtu b’mod sinjifikattiv l-attività tal-operaturi li jipparteċipaw fis-suq tal-kapaċità.